**Broj: 711-I-1116-M-61/20-02-8**

Zagreb, 28. srpnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Miljenka Horvata, općinskog načelnika Općine Donji Kraljevec, za davanjem mišljenja Povjerenstva,** na 92. sjednici, održanoj 28. srpnja 2020.g., daje sljedeće

**MIŠLJENJE**

**I. Na temelju članka 13. stavka 2. ZSSI-a dužnosnik Miljenko Horvat, općinski načelnik Općine Donji Kraljevec, može za vrijeme profesionalnog obnašanja navedene dužnosti na temelju ugovora o djelu, povremeno i privremeno obavljati poslove analize funkcioniranja informacijskih i računovodstvenih sustava pravnih osoba za trgovačko društvo u vlasništvu svog sina i za navedeno primati naknadu.**

**II. Na temelju članka 13. stavka 4. ZSSI-a dužnosnik je obvezan u izvješću o imovinskom prijaviti Povjerenstvu prihode stečene obavljanjem poslova iz točke I. ove izreke, istekom godine u kojoj su prihodi ostavreni.**

Obrazloženje

Zahtjev za davanjem mišljenja Povjerenstva podnio je dužnosnik Miljenko Horvat, općinski načelnik Općine Donji Kraljevec. U knjigama ulazne pošte zahtjev je zaprimljen pod poslovnim brojem: 711-U-2518-M-61/20-01-1 dana 22. srpnja 2020.g., povodom kojeg je otvoren predmet broj M-61/20.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika koji ustrojava i vodi Povjerenstvo, utvrđeno je da Miljenko Horvat obnaša dužnost općinskog načelnika Općine Donji Kraljevec te je stoga povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnik navodi da je diplomirao na Fakultetu organizacije i informatike, Varaždin te je završio specijalizaciju za internog revizora za poduzetništvo. Dužnosnik nadalje navodi da je godinama bio direktor financija u trgovačkom društvu, a nakon toga se bavio organizacijsko-računovodstveno-informacijskim savjetovanjima. Nakon što je postao općinski načelnik, navedeni posao prepustio je svom sinu koji ga je, zbog širenja posla i potrebe za takvom vrstom znanja i iskustva, zamolio da pomogne njegovom trgovčkom društvu na području analize i organizacije informacijskog i računovodstvenog sustava za pojedine pravne osobe. Dužnosnik stoga od Povjerenstva traži mišljenje može li sklopiti ugovor o djelu s trgovačkim društvom u vlasništvu svog sina u pojedinim slučajevima u kojim bi postojala potreba za njegovim stručnim znanjem i iskustvom. Dužnosnik dodatno napominje kako je riječ o analizama funkcioniranja informacijskih i računovodstvenih sustava poduzeća te sam posao ne bi imao nikakve veze s poslovanje Općine Donji Kraljevec te ističe kako će voditi računa da trgovačko društvo u vlasništvu njegovog sina, kao ni poslovni subjekti za koje će se raditi analize nemaju nemaju nikakvih dodirnih točaka s poslovanjem Općine.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti, a odredbom stavka 4. istog članka propisano je da su dužnosnici obvezni prijaviti Povjerenstvu prihode iz stavka 2. navedenog članka.

Uvidom u posljednje izvješće o imovinskom stanju koje je dužnosnik Miljenko Horvat podnio Povjerenstvu dana 14. siječnja 2020.g. utvrđeno je da dužnosnik dužnost općinskog načelnika Općine Donji Kraljevec obnaša profesionalno i za navedeno prima plaću.

S obzirom da iz dužnosnikovog zahtjeva proizlazi da bi poslove analize i organizacije informacijskog i računovodstvenog sustava za trgovačko društvo u vlasništvu svog sina obavljao povremeno, putem ugovora o djelu, u konkretnom slučaju nije riječ o obavljanju drugih poslova u smislu redovitog i stalnog zanimnja te se stoga ne primjenjuje zabrana iz članka 13. stavka 2. ZSSI-a.

Ukoliko se promijeni opseg, dinamika i trajanje obavljanja navedenih poslova na način da dužnosnik iste počne obavljati redovito i u kontinuitetu, odnosno u smislu stalnog i redovitog zanimanja, Povjerenstvo ukazuje dužnosniku da je, ako želi nastaviti s obavljanjm istih poslova na takav način, dužan sukladno članku 13. stavku 2. ZSSI-a od Povjerenstva zatražiti prethodno odobrenje, povodom kojeg će Povjerenstvo utvrđivati utječe li obavljanje navedenih poslova na zakonito obnašanje dužnosti općinskog načelnika Općine Donji Kraljevec.

Na temelju članka 13. stavka 4. ZSSI-a dužnosnik je dužan istekom godine Povjerenstvu podnijeti izvješće o imovinskom stanju u kojem će navesti prihode ostvarene obavljanjem dodatnih poslova.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Miljenko Horvat, elektronička dostava
2. Objava na internetskoj stranici Povjerenstva
3. Pismohrana